C 184/72
HU
Az Európai Unió Hivatalos Lapja
2023.5.25.
1.5 Az EGSZB támogatja a közintézmények azon kötelezettségét, hogy időben konzultáljanak az egyenlőséggel foglalkozó szervekkel, és vegyék figyelembe ajánlásaikat, ugyanakkor ajánlja, hogy írják elő a tagállamok számára, hogy tegyenek jelentést az egyenlőséggel foglalkozó szervekhez fűződő kapcsolataik vonatkozásában megtett lépéseikről és azok eredményeiről.
1.6 Az EGSZB véleménye szerint az, hogy a felügyeleti mechanizmust az Európai Bizottságra bízzák, biztosítja, hogy a nyomon követés nagy figyelmet kapjon.
Ahhoz azonban, hogy ez hatékony legyen, az EGSZB kéri, hogy mérlegeljék, hogy az irányelvekben javasolt öt év helyett a jelentéstételi határidő három évre csökkenthető-e.
1.7 Az EGSZB üdvözli annak egyértelművé tételét, hogy a mindenki számára biztosítandó akadálymentesség érdekében a fogyatékossággal élő személyekre vonatkozó akadálymentesítési követelményekre is figyelmet kell fordítani, és hangsúlyozza, hogy az akadálymentesség a tanácsadáshoz való hozzáférés szempontjából is fontos lehet.
1.8 Az EGSZB nagyon fontosnak tartja, hogy tiszteletben tartsák a megkülönböztetésmentességre vonatkozó nemzeti jogi keretek és gyakorlatok sokféleségét – ideértve azt a tényt is, hogy számos tagállam az egyenlőségről szóló hatályos irányelvek minimumkövetelményein túlmutató hatáskörökkel ruházta fel az egyenlőséggel foglalkozó szerveket –, és figyelembe vegyék azokat a különbségeket, ahogyan a szociális partnerek és a civil társadalmi szervezetek részt vesznek a folyamatban.
A javaslatoknak tiszteletben kell tartaniuk a szubszidiaritás és az arányosság elvét, ugyanakkor meg kell akadályozniuk a megkülönböztetés áldozatainak védelmére vonatkozó hatályos normák felhígítását.
Az EGSZB hangsúlyozza továbbá, hogy a javaslatoknak elő kell mozdítaniuk a szociális partnerek és a civil társadalmi szervezetek vezető szerepét a nemzeti megkülönböztetésmentességi keretek végrehajtásában, és meg kell erősíteniük az azzal kapcsolatos meglévő gyakorlatokat, ahogy egyenlőséggel foglalkozó szervek támogatást nyújtanak szociális partnerek és civil társadalmi szervezetek számára.
1.9 Az EGSZB szerint el kell kerülni, hogy a megkülönböztetés áldozatainak nevében vagy érdekében folytatott eljárásokkal kapcsolatos vizsgálati hatáskörök gyakorlása sértse a bíróságok, törvényszékek és más állami ellenőrző szervek, például a munkaügyi felügyelőségek hatáskörét és függetlenségét.
1.10 Az EGSZB kéri, hogy biztosítsanak megfelelő védelmet a panaszosok számára, szavatoljanak arányos kártérítést az áldozat által elszenvedett jogsértésért, és szabjanak ki szankciókat az elkövetőkre, az erőszak vagy megkülönböztetés áldozatainak egyénközpontú megközelítésére összpontosítva ezzel.
A szankcióknak – amelyek magukban foglalhatják az áldozatnak járó kártérítés kifizetését is – hatékonynak, arányosnak és visszatartó erejűnek kell lenniük, és azokat nemzeti szinten, a nemzeti jogi keretekkel és gyakorlatokkal összhangban kell meghatározni (1).
1.11 Az EGSZB javasolja, hogy támogassanak olyan tájékoztató kampányokat az uniós jogokról és a sokszínűség tiszteletben tartásáról, amelyeket az Európai Bizottság dolgoz ki és finanszíroz, és helyi szinten a nemzeti esélyegyenlőségi szervek hajtanak végre a civil társadalmi szervezetekkel és szociális partnerekkel együtt, igazodva a területi szükségletekhez.
Különös figyelmet kell fordítani a legveszélyeztetettebb csoportokra, és külön kampányokat kell tervezni a gyermekeket és az iskolás fiatalokat megcélozva, korai életkortól kezdve.
1.12 Az EGSZB kéri, hogy rendszeresen gyűjtsenek és elemezzenek lebontott adatokat az egyenlőtlenségek és a megkülönböztetés – többek között a többszörös megkülönböztetés – nyomon követése érdekében, és hangsúlyozza, hogy szisztematikus kutatásra van szükség az egyenlőtlenségek és a megkülönböztetés terén, munkaügyi vonatkozású kérdésekben együttműködve a szervezett civil társadalommal és a szociális partnerekkel is.
2.
A vélemény háttere 2.1 Az egyenlőséggel foglalkozó szervek nemzeti közintézmények, amelyeket Európa-szerte azért hoztak létre, hogy előmozdítsák a mindenki számára biztosítandó egyenlőséget, és fellépjenek a megkülönböztetés ellen.
Független szervezetek, amelyek védik és segítik a megkülönböztetés áldozatait, valamint nyomon követik és jelentik a megkülönböztetéssel kapcsolatos problémákat.
Az egyenlőséggel foglalkozó szervek alapvető szerepet töltenek be az EU megkülönböztetésmentességi struktúrájában (2).
(1) (2)
A Tanács 2000/78/EK irányelve (2000. november 27.) a foglalkoztatás és a munkavégzés során alkalmazott egyenlő bánásmód általános kereteinek létrehozásáról (17. cikk, Szankciók)(HL L 303., 2000.12.2., 16. o.).
Equinet.